12. schôdza NR SR - 12. deň - A. dopoludnia
Dátum: 2024-05-07
Poslanec: Remišová, Veronika (SLOVENSKO)
Druh vystúpenia: Vystúpenie v rozprave

2. Vážené kolegyne, vážení kolegovia, predkladám, toto je uznesenie, ktoré som predkladala ešte v decembri minulého roku, ale toto uznesenie vládna koalícia presúvala z jednej schôdze na druhú, takže dostáva sa na rad až teraz. Ale to vôbec nevadí, pretože toto uznesenie je veľmi aktuálne aj dnes. Uznesenie hovorí o tom, aby Národná rada odsúdila škandalózne správanie predsedu vlády Roberta Fica, ktorý mimoriadne nevhodným a agresívnym spôsobom ponížil štátnych úradníkov a zdegradoval úroveň verejnej debaty. Toto uznesenie reaguje na výroky Roberta Fica, ktoré povedal na adresu predsedu ÚRSO a jeho kolegov, kedy prekročil všetky červené, všetky červené čiary normálneho správania vo verejnom priestore. Úradníkov označil za teroristov, ktorých by uškrtil vlastnými rukami , a týmto spôsobom úplne dehonestoval funkciu predsedu vlády. A táto nenávistná a lživá rétorika vytvára z vybraných ľudí verejných nepriateľov, čo je v demokracii absolútne neprípustné. Navyše táto reakcia bola len preto, že Robert Fico, nevedel zabezpečiť nižšie ceny energií, nižšie ceny plynu, nižšie ceny elektriny, a namiesto toho zvaľoval vinu na úradníka, ktorý si skrátka plnil svoje zákonné povinnosti. A v normálnej krajine to nemôže fungovať tak, že predseda vlády teraz vždy, keď sa mu niečo nepodarí, niečo zbabre svojou neschopnosťou a neschopnosťou svojej vlády, ktorým zvýšil platy na dvojnásobok, 10-tisíc eur mesačne, a vždy, keď niečo zbabre, tak zvaľuje vinu na niekoho iného, a nemôže si predseda vlády dovoliť to, že úradníka, ktorý si plní svoju zákonnú povinnosť, bude hovoriť, že by ho uškrtil vlastnými rukami . Potom sa čudujeme, že stúpa miera násilia, že stúpa miera násilia na našich školách, že, že jednoducho stúpa šikana, keď naši mladí a deti počujú od predsedu vlády, ktorý by mal byť nejakým morálnym vzorom, počujú slová, že tohto by som uškrtil vlastnými rukami. Ale hovorím, že toto uznesenie je viac aktuálne, teda nestratilo na aktuálnosti od decembra ’23, pretože odvtedy sme tu mali ďalšie a ďalšie príklady absolútne nevhodných výrokov. Spomeniem jeden za všetky, bolo to urážanie novinárov, urážanie zástupcov z mimovládneho sektora, z mimovládnych organizácií, ale boli to aj napríklad výroky na adresu ľudí, akože sú duchovní bezdomovci. To znamená, že polovicu národa, Robert Fico urazil tým, že im nadáva do duchovných bezdomovcov len preto, že nesúhlasia s politikou ministerky kultúry, že nesúhlasia s tým, čo súčasná vláda robí. A povedzme si na rovinu, sú to ľudia, ktorí platia dane a ktorí sa skladajú na kráľovský plat ministrov, skladajú sa na plat ministerky Šimkovičovej, ministerky Dolinkovej, ktoré namiesto toho, aby robili napríklad robotu v prospech ľudí, tak namiesto toho robia robotu v neprospech ľudí a oberajú ich aj o benefity, ktoré ľudia majú. A takéto výroky, si myslím, že Národná rada, ak chceme hovoriť o tom, tu sme to počúvali dlhé mesiace v celej prezidentskej kampani od zástupcu HLAS-u, že chce prinášať slušnosť, kultivovať, kultivovať verejnú debatu, kultivovať nejaké spájanie, tak ja verím, že aj poslanci strany HLAS, ktorí celé, celé, teda celé... kampaň volebnú aj prezidentskú kampaň hlásali o slušnosť... hovorili o slušnosti, takže za tento návrh zákona zahlasujú, pretože ak chceme slušnosť, tak v prvom rade predstaviteľmi... alebo vrcholní predstavitelia, tí, ktorí majú moc, by sa mali slušne správať. A nazývať a nazývať polovicu národa duchovnými bezdomovcami alebo nazývať, alebo hovoriť o štátnych úradníkoch, ktorí si, ešte raz, plnia svoje zákonné povinnosti hovoriť, že predseda vlády by ich uškrtil vlastnými rukami , je nevhodné a absolútne neprípustné vo verejnej diskusii. Nie je to ani slušné, ani to nie je tá nová politická kultúra, ktorú napríklad Peter Pellegrini tu chcel zaviesť. Takže všetkým, ktorým záleží na slušnosti, ktorí hovoria o slušnosti, ktorí majú plné ústa slušnosti, tak by som ich poprosila, aj z radov vládnej koalície, aby toto uznesenie podporili. Ďakujem veľmi pekne.